היערכות המפלגות ויצירת הרשימות.
בבחירות אלו, לראשונה מזה מספר שנים, חלק ניכר המפלגות מהכנסת היוצאת מקיימות בחירות מקדימות במתכונת כזאת או אחרת (הליכוד, מרצ, מפלגת העבודה, רע"מ, האיחוד הלאומי – תקומה - הרצה ברשימת הציונות הדתית ושניים ממרכיבי הרשימה המשותפת — בל"ד וחד"ש).
הליכוד.
על פי חוקת הליכוד מתקיימות בחירות מקדימות לראשות המפלגה ולרשימה. אולם לאחר פרישת ח"כ יולי אדלשטיין מהמירוץ, יו"ר הליכוד בנימין נתניהו נשאר מועמד יחיד ונבחר לראשות התנועה.
הבחירות המקדימות לרשימת המפלגה נקבעו ל-10 באוגוסט 2022. בית הדין של הליכוד פסק כי לאחר שחברי המרכז לא נבחרו מחדש למעלה מעשור, מתפקדי הליכוד יבחרו את נציגי המחוזות ברשימה. נוסף על חברי הכנסת המכהנים, מספר אישים שאינם מכהנים בכנסת היוצאת הודיעו על התמודדתם לבחירות המקדימות לרשימת המפלגה, ביניהם: משה פייגלין, ארז תדמור, איוב קרא, אבי שמחון, שולי מועלם-רפאלי, פנחס עידן, דני דנון, מרדכי בניטה, גרשון מסיקה ובועז ביסמוט. לעומתם, ח"כ יובל שטייניץ הודיע על פרישה מן החיים הפוליטיים.
יש עתיד.
בהתאם לתקנון המפלגה, ימשיך לכהן יאיר לפיד כיושב-ראש המפלגה עד תום תקופת כהונתה של הכנסת העשרים וחמש, ולכן יעמוד בראשות הרשימה בבחירות אלו. לפי תקנון המפלגה, הרשימה לכנסת תורכב על-ידי הוועדה לבחירת הרשימה לכנסת, כאשר ליו"ר שמורה הסמכות לשבץ מועמדים נוספים, אך לא יותר משניים בכל עשירייה.
המחנה הממלכתי.
ב-10 ביולי 2022 חתמו בני גנץ וגדעון סער על הסכם ריצה משותפת של המפלגות "חוסן לישראל" ו"תקווה חדשה". לפי ההסכם, היחס בין שתי הסיעות ברשימה המשותפת יהיה 2:1. דהיינו, שני נציגי חוסן לישראל ולאחריהם נציג תקווה חדשה וחוזר חלילה. מפלגת "דרך ארץ" שהתמודדה בבחירות הקודמות יחד עם תקווה חדשה אינה חלק מההסכם.
ב-28 ביולי הודיע ח"כ בני בגין כי הוא פורש מהחיים הפוליטיים. ב-31 ביולי הודיעה ח"כ מיכל שיר כי היא פורשת מהמפלגה ומצטרפת למפלגת יש עתיד, ובאותו יום, הכריזה הילה שי-וזאן על פרישה מהחיים הפוליטיים ומהמפלגה.
ב-14 באוגוסט הרמטכ"ל לשעבר גדי איזנקוט הצטרף לרשימה, וניתן לו המקום השלישי לאחר גנץ וסער. בנוסף על כך, מקומות 9, 16 ו-18 ניתנו לבחירתו של איזנקוט, אשר בחר את מתן כהנא למקום התשיעי.
ב-22 באוגוסט הודיעה ח"כ שירלי פינטו, חברת כנסת מטעם מפלגת ימינה, על הצטרפותה לרשימת המחנה הממלכתי וכי היא תשולב ברשימה לכנסת על חשבון מפלגת תקווה חדשה.
ש"ס.
בינואר 2022 הודה והורשע יושב-ראש המפלגה אריה דרעי במסגרת הסדר טיעון, באי-דיווח לרשויות המס על העברת נכסים לאחיו. במסגרת הסדר הטיעון התפטר דרעי מן הכנסת. דרעי המשיך לעסוק בפוליטיקה, והועסק באופן רשמי כיועץ פרלמנטרי. בבחירות אלו אין לדרעי מניעה להיבחר לכנסת, והוא צפוי לעמוד בראש הרשימה. שאר הרשימה תורכב על-ידי מועצת חכמי התורה של המפלגה.
הרוח הציונית.
ב-29 ביוני 2022, בטרם אושר החוק לפיזור הכנסת, הודיע ראש הממשלה נפתלי בנט כי לא יתמודד בבחירות. בנט מסר את ניהול המפלגה לשרת הפנים, איילת שקד. ב-27 ביולי 2022 מפלגת הימין החדש חתמה על הסכם לריצה משותפת עם מפלגת דרך ארץ ברשימת הרוח הציונית. ב-3 באוגוסט 2022 ח"כ שירלי פינטו הודיעה כי לא תתמודד בבחירות הקרובות ברשימת "הרוח הציונית". ב-21 באוגוסט 2022 הודיעו איילת שקד ויועז הנדל כי החליטו לשריין את אמיתי פורת למקום השלישי ברשימה. ב-21 באוגוסט 2022 ח"כ אביר קארה הודיע כי לא יתמודד בבחירות הקרובות ברשימת "הרוח הציונית".
העבודה.
הבחירות המקדימות לראשות המפלגה נערכו ב-18 ביולי 2022 בין יושבת הראש המכהנת מרב מיכאלי למזכ"ל המפלגה ערן חרמוני. מיכאלי נבחרה לכהונה שנייה ברוב של 82.5% מהקולות. המועד לבחירות המקדימות לרשימת המפלגה התקיימו ב-9 באוגוסט.
במסגרת תיקון החוקה שהעבירה מיכאלי בוועידת המפלגה ב-2021, רשימת המפלגה לכנסת תבנה בשיטת "ריץ' רץ' מגדרי", כך שהרשימה תורכב מנשים וגברים לסירוגין באופן שוויוני.
ישראל ביתנו.
בראשות ישראל ביתנו עומד אביגדור ליברמן. ועדה מסדרת תקבע את הרכב הרשימה לכנסת.
ב-2 באוגוסט 2022 הכריז ח"כ אלי אבידר על התמודדות ברשימה עצמאית, "ישראל חופשית דמוקרטית". ב-17 באוגוסט התפטר מהכנסת ובמקומו נכנסה לכנסת חברת הכנסת לשעבר שרון רופא-אופיר.
יהדות התורה.
רשימת "יהדות התורה" היא איחוד פוליטי של שתי מפלגות: "אגודת ישראל" החסידית, ו"דגל התורה" הליטאית. לכל אחת מן המפלגות יש מועצת גדולי התורה עצמאית, וזו אחראית על קביעת הרשימה של אותה מפלגה לכנסת. רשימותיהן של שתי המפלגות מאוגדות יחד ליצירת רשימה אחת. בהתאם להסכם שנחתם טרם הבחירות לכנסת העשרים וארבע, בבחירות אלו מוקצים המקומות האי זוגיים לנציגי "אגודת ישראל", והמקומות הזוגיים לנציגי "דגל התורה". בראש הרשימה יעמוד נציג חסידות גור, יצחק גולדקנופף. עם זאת קיימים פערים בין שתי המפלגות, וב-26 ביולי 2022 תקף משה גפני את עמיתיו לרשימה וטען כי לא מן הנמנע כי דגל התורה תתמודד כרשימה עצמאית.
הציונות הדתית.
סיעת הציונות הדתית בכנסת העשרים וארבעה הייתה רשימה משולבת של האיחוד הלאומי – תקומה, עוצמה יהודית ומפלגת נעם. עם ההכרזה על הבחירות לכנסת העשרים וחמש, ניהלו כל חלקי הרשימה קמפיין בחירות עצמאי במאבק על מיקום ואופי הרשימה לכנסת ה-25. ב-15 באוגוסט הציע סמוטריץ' לבן גביר את המקומות 2, 5, 9, ו-10, בעוד מקום 7 ייקבע בהסכמה, בן גביר דחה את ההצעה.
בסיעת האיחוד הלאומי - תקומה נערכו בחירות מקדימות פתוחות. לאחר שלא הוצגו מעמדים נוספים יושב הראש המכהן, בצלאל סמוטריץ', מונה לעמוד בראש המפלגה ללא בחירות. בחירות מקדימות לראשות המפלגה נערכו לראשונה במקום הליך בחירות פנימי המופקד בידי מרכז המפלגה, גוף המונה כ-120 איש שהיה נהוג עד כה. הבחירות המקדימות התקיימו ב-23 באוגוסט, בהן התמודדו 16 מועמדים, בהם גם חברי הכנסת המכהנים מטעם הרשימה: מיכל וולדיגר, אופיר סופר, אורית סטרוק ושמחה רוטמן. ליושב הראש יש זכות לשריין שני מועמדים בעשירייה הראשונה, אחד בכל חמישייה.
ב-26 באוגוסט נחתם הסכם לריצה משותפת בין האיחוד הלאומי – תקומה לעוצמה יהודית, ללא צירוף מפלגת נועם ובתיווכו של בנימין נתניהו. הוסכם כי עוצמה יהודית תקבל את המקומות 2,5,7,9,10 ברשימה, ואילו יחידת המימון העשירית תהיה של האיחוד הלאומי - תקומה.
מפלגת נעם.
לקראת הבחירות לכנסת העשרים וחמש המפלגה קיימה ועידה ב-9 באוגוסט, בה השתתפו כ-3,000 איש. לאחר שקיבלה הצעה להיכנס לרשימה תחת המקום ה-11, הודיעה מפלגת נעם ב-28 באוגוסט כי תרוץ באופן עצמאי.
הרשימה המשותפת.
ח"כ סאמי אבו שחאדה (בל"ד) לא שלל את האפשרות שהמשותפת תבחן התמודדות בבחירות במסגרת גוש פוליטי חדש או במסגרת רשימות נפרדות, והדבר יוכרע לאחר שהנושא ידון בשיחות בין מרכיבי הרשימה המשותפת. שלוש המפלגות יקיימו בחירות מקדימות בנפרד.
מפלגת בל"ד ערכה פריימריז ב-6 באוגוסט 2022. ח"כ אבו שחאדה נותר בראש הרשימה, ואחריו אמטאנס שחאדה ודועאא חוש-טאטור, בסדר זה.
ב-13 באוגוסט 2022 בחרה ועידת מפלגת חד"ש את איימן עודה לתפקיד היו"ר, והוא ימשיך לעמוד בראש הרשימה. אחריו עאידה תומא סלימאן, עופר כסיף ויוסף עטאונה.
מרצ.
ועדת הבחירות של מרצ קבעה שהבחירות המקדימות לראשות המפלגה ולרשימתה לכנסת ייערכו ב-23 באוגוסט 2022. על ראשות המפלגה מתמודדים ח"כ יאיר גולן וזהבה גלאון. גלאון חוזרת להתמודד על תפקיד במפלגה לאחר שלא המשיכה בכהונה נוספת בתפקיד היו"ר לפני כ-5 שנים. השר ניצן הורוביץ, יו"ר המפלגה בכנסת היוצאת, הודיע כי לא יתמודד לראשות המפלגה בכנסת הנוכחית אבל יתמודד על מקום ברשימה.
במהלך יולי, הודיעו השרה תמר זנדברג, ח"כ ג'ידא רינאוי זועבי והשר עיסאווי פריג' כי לא יתמודדו על מקום ברשימת המפלגה.
רע"מ.
ועידת המפלגה, המורכבת מ-600 צירים, הרכיבה את רשימת המפלגה לכנסת בבחירות מקדימות שנערכו ב-6 באוגוסט 2022.
הסכמי עודפים.
חוק הבחירות לכנסת מאפשר חתימה על הסכם עודפים בין שתי רשימות.
הסכמי עודפים נחתמו בין:
מערכת הבחירות.
הכנסת העשרים וארבע אישרה חקיקה שנועדה למנוע פרסום פוליטי אנונימי בזמן מערכת בחירות, לרבות ברשת האינטרנט. בחוק נקבע כי פרסום או תגובה (כמו תגובית) ברשת, אשר מקורה במפלגה פוליטית, צריכה להזדהות ככזו. חובה זו נקבעה גם עבור מידע מודפס.
באואר (כדורגלן)
חוסה קרלוס באואר (בפורטוגזית: José Carlos Bauer; 21 בנובמבר 1925 – 4 בפברואר 2007) או בקיצור "באואר", היה כדורגלן ומאמן ברזילאי, ששיחק בעמדת הקשר האחורי.
ביוגרפיה.
באואר נולד בסאו פאולו שבברזיל בשנת 1925 לאב שווייצרי ואם אפרו-ברזילאית. בדרך כלל שיחק בעמדת הקשר האחורי, באואר נחשב לאחד הקשרים הברזילאים הטובים של דורו. את מרבית הקריירה שהתחיל ב-1946 עשה במועדון סאו פאולו שאיתו זכה ב-5 תוארי אליפות המדינה.
במדי נבחרת ברזיל באואר ערך 29 הופעות וכבש חמישה שערים. הוא זכה עימה בקופה אמריקה 1949 ושנה אחר כך סיים כסגן אלוף עולם במונדיאל 1950. באסון ה"מרקנאסו" בו ברזיל הפסידה 2–1 לאורוגוואי, הפסד שמנע ממנה זכייה ראשונה במונדיאל, גם כן שותף. בסיום הטורניר נבחר באואר להיות בנבחרת המצטיינת. הוא גם היה במונדיאל 1954 בו עשה את הופעתו האחרונה במדיה בהפסד 4–2 להונגריה, משחק שזכה לכינוי "הקרב של ברן".